b'\n_START_ARTICLE_\nLaillinen suojelu\n_START_PARAGRAPH_\nLaillinen suojelu tarkoittaa Suomessa ja Ruotsissa s\xc3\xa4\xc3\xa4ty-yhteiskunnan aikana, ja viel\xc3\xa4 1800-luvulla voimassa ollutta lains\xc3\xa4\xc3\xa4d\xc3\xa4nn\xc3\xb6llist\xc3\xa4 m\xc3\xa4\xc3\xa4ritelm\xc3\xa4\xc3\xa4, jossa jokaisen kansalaisen, jolla ei ollut omaa maata tai omaa erillist\xc3\xa4 elinkeinoa, tuli pestautua t\xc3\xa4llaisen henkil\xc3\xb6n palvelukseen. Muutoin h\xc3\xa4nt\xc3\xa4 kohdeltiin irtolaisena. 1850-luvulla alkoivat kuitenkin muutokset._NEWLINE_Janakkalalaisen talonpoika Kustaa Paturi ja Suomalaisen puolueen k\xc3\xa4rkihahmo, professori, senaattori ja vapaaherra Yrj\xc3\xb6-Sakari Yrj\xc3\xb6-Koskinen k\xc3\xa4viv\xc3\xa4t lehdist\xc3\xb6n palstoilla melkoisen v\xc3\xa4\xc3\xa4nn\xc3\xb6n laillisesta suojelusta, kun asia oli kuumimmillaan ja lainmuutokset valmisteluvaiheessa._NEWLINE_Talonpoika Paturi kannatti laillisen suojelun jatkamista ja h\xc3\xa4nen perustelunsa olivat, ett\xc3\xa4 kansa ei l\xc3\xa4htisi turhaan liikkeelle ja ett\xc3\xa4 ihmisill\xc3\xa4 olisi jonkinlainen perusturva, kun heill\xc3\xa4 olisi varma toimeentulo, vaikka niukempikin. Poliitikko Yrj\xc3\xb6 Koskinen on kuitenkin vakaasti p\xc3\xa4\xc3\xa4tynyt laillisen suojelun poistamiseen lains\xc3\xa4\xc3\xa4d\xc3\xa4nn\xc3\xb6st\xc3\xa4. H\xc3\xa4n perusteli varsin modernisti suojelun poistoa sill\xc3\xa4, ett\xc3\xa4 ty\xc3\xb6voiman pit\xc3\xa4isi liikkua sinne, miss\xc3\xa4 sit\xc3\xa4 eniten tarvitaan, ja siten ihmisten toimeentulo paranisi ja elintaso, vaikka k\xc3\xa4sitett\xc3\xa4 ei viel\xc3\xa4 tuolloin tunnettu, kohoaisi._NEWLINE_Taustalla Yrj\xc3\xb6 Koskisella olivat tietenkin syntyv\xc3\xa4n teollisuuden ty\xc3\xb6voimatarve ja yleisesti elinkeinoel\xc3\xa4m\xc3\xa4n vaatimukset. Paturin perustelut kohosivat my\xc3\xb6s samoista tarpeista, mutta maatalouden ja maaseudun kannalta katsottuna. Pienipalkkainen maaseutu h\xc3\xa4nen mukaansa h\xc3\xa4vi\xc3\xa4isi aina kilpailun teollisuuden palkoille. Tosin Paturi verhosi selv\xc3\xa4sti n\xc3\xa4m\xc3\xa4 vaatimuksensa yleiseen huolenpitoon v\xc3\xa4h\xc3\xa4osaisista. Toisaalta samaan aikaan yhteiskunnassa k\xc3\xa4ytiin keskustelua, jopa edell\xc3\xa4 mainitut kaksi miest\xc3\xa4 samoissa kirjoituksissaan, k\xc3\xb6yh\xc3\xa4inhoidosta ja siit\xc3\xa4 keill\xc3\xa4 tai mill\xc3\xa4 instituutiolla on velvollisuus hoitaa k\xc3\xb6yh\xc3\xa4t._NEWLINE_Kustaa Paturi voitti kiistelun k\xc3\xb6yh\xc3\xa4inhoidosta, jossa h\xc3\xa4n kannatti kunnallista toimintaa k\xc3\xb6yhien hyv\xc3\xa4ksi ja Yrj\xc3\xb6 Koskinen perinteist\xc3\xa4 almujen antamista. Kuitenkin kysymys laillisesta suojelusta p\xc3\xa4\xc3\xa4ttyi Yrj\xc3\xb6 Koskisen n\xc3\xa4kemysten voittoon ja asetukseen elinkeinovapaudesta ja vapaasta muutto-oikeudesta, jotka lopullisesti voimaan tullessaan muuttivat tilanteen 1880-luvulla.'